钦定古今图书集成/明伦汇编/官常典/第495卷 > 高崇文
## 钦定古今图书集成/明伦汇编/官常典/第495卷 > 高崇文

按《唐书》本传：“崇文，字崇文，其先自渤海徙幽州，七世
不异居，开元中，再表其闾。崇文性朴重，寡年少，籍平
卢军。贞元中，从韩全义镇长武城，治军有声，累官金吾将军。吐蕃三万寇宁州，崇文率兵三千往救，战佛
堂原，大破之，封渤海都王。全义入朝，留知行营节度
后务，迁长武城都知兵马使。刘辟反，宰相杜黄裳荐”
其才，诏检校工部尚书、左神策行营节度使，俾统左
右神策、麟游、奉天诸屯兵讨辟。时显功宿将，人人自
谓当选，及诏出，皆大惊。始，崇文选兵五千，常若寇至，
至是卯漏受命，辰、巳出师，器良械完，无一不具。过兴
元，士有折逆旅七箸者，即斩以徇。乃西自阆中出，却
剑门兵，解梓潼之围，贼将邢泚退守梓州，诏拜崇文
东川节度使。初，辟陷东川，执节度使李康不杀也，至
是，归康以自雪，崇文数康失守罪，斩之。鹿头山南距
成都百五十里，扼二川之要，辟城之，旁连八屯，以拒
东兵。崇文始破贼二万于城下，会雨，不克攻。明日，战
万胜堆，堆直鹿头左，使骁将高霞寓鼓之，士扳缘上
矢石如雨，募死士夺而有之，尽杀戍者，焚其栅，下瞰
鹿头城，人可头数。凡八战皆捷，贼心始摇。大将阿跌
光颜与崇文约后期，惧罪，请深入自赎，乃军鹿头西，
断贼粮道，贼大震。其将李文悦以兵三千自归，仇良
辅举鹿头城二万众降，执辟子方叔婿苏彊，遂趣成
都，馀兵皆面缚送款，辟走，追禽之，槛送京师。入成都
也，师屯大逵，市井不移，珍货如山，无秋毫之犯。邢泚
已降而贰，斩于军，衣冠胁污者诣牙请命，崇文为《条
上》全活之。进检校司空、西川节度副大使、南平郡王，
实封三百户，刻石纪功于鹿头山。崇文不通书，厌案
牍谘判，以为繁，且“蜀优富无所事，请捍边自力。”乃诏
同中书门下平章事，邠宁庆节度使，为京西诸军都
统。崇文恃功而侈，举蜀帑藏百工之巧者皆自随，又
不晓朝廷仪，惮于觐谒，有诏听便道之屯。居邠三年，
戎备整修。卒，年六十四，赠司徒，谥曰“威武。”会昌六年，
诏配享宪宗庙。